CELEX: 62020TN0618
Language: el
Date: 2020-10-05 00:00:00
Title: Υπόθεση T-618/20: Προσφυγή της 5ης Οκτωβρίου 2020 — FZ κ.λπ. κατά Επιτροπής

14.12.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 433/59
            
         
      Προσφυγή της 5ης Οκτωβρίου 2020 — FZ κ.λπ. κατά Επιτροπής
      (Υπόθεση T-618/20)
      (2020/C 433/73)
      Γλώσσα διαδικασίας: η γαλλική
      
         Διάδικοι
      
      
         Προσφεύγοντες: FZ και 17 άλλοι προσφεύγοντες (εκπρόσωπος: J.-N. Louis, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση της Επιτροπής περί εκδόσεως του εκκαθαριστικού σημειώματος μισθοδοσίας των προσφευγόντων για τον μήνα Δεκέμβριο του 2019 καθόσον σε αυτό εφαρμόζονται, για πρώτη φορά, νέοι διορθωτικοί συντελεστές επί των αποδοχών τους, με αναδρομική ισχύ από 1ης Απριλίου και από 1ης Ιουλίου 2019·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν παράβαση των άρθρων 64 και 65 του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης (στο εξής: ΚΥΚ), παραβίαση της αρχής της ίσης μεταχειρίσεως όσον αφορά την ισοδυναμία της αγοραστικής δυνάμεως και πρόδηλη πλάνη εκτιμήσεως.
      Οι προσφεύγοντες φρονούν ότι, προκειμένου να καθορίσει τον διορθωτικό συντελεστή που εφαρμόζεται στις αποδοχές των υπηρετούντων σε θέσεις εκτός Ένωσης προσφευγόντων, η Στατιστική Υπηρεσία της Ευρωπαϊκής Ένωσης (Eurostat) πρέπει να προβεί στη συλλογή στοιχείων ειδικώς για τον τόπο όπου υπηρετούν οι προσφεύγοντες, σύμφωνα με τους όρους εφαρμογής των άρθρων 64 και 65 του ΚΥΚ, οι οποίοι καθορίζονται στο παράρτημα XI του ΚΥΚ.
      Οι προσφεύγοντες υποστηρίζουν επίσης ότι οι συντελεστές, οι οποίοι καθορίσθηκαν στο πλαίσιο διεθνούς συμφωνίας συνεργασίας μεταξύ της Eurostat, του ΟΟΣΑ και του ΟΗΕ, υπέστησαν σημαντική μείωση μεταξύ Ιανουαρίου του 2018 και Ιανουαρίου του 2019 από 239,7 σε 94,0 μολονότι, κατά το ίδιο χρονικό διάστημα, οι συντελεστές που εφαρμόζονται στις αποδοχές του προσωπικού του ΟΗΕ αυξήθηκαν προκειμένου να ληφθεί υπόψη ο πληθωρισμός. Το φράγκο Κονγκό (CDF) υπέστη, κατά το έτος 2017, μεγάλη υποτίμηση έναντι του δολαρίου (USD) και του ευρώ, η οποία συνοδεύτηκε από σημαντικό πληθωρισμό που είχε ως συνέπεια την ουσιώδη αύξηση των τιμών σε USD, κατά τις αναλύσεις του ΔΝΤ.
      Κατά τους προσφεύγοντες, η καθής δεν εξηγεί τον τρόπο με τον οποίο οι ισχύοντες συντελεστές λαμβάνουν υπόψη τα ουσιώδη αυτά στοιχεία.